Štatút Správnej rady 
Univerzity Konštantína Filozofa v Nitre

vydaný podľa § 15 ods. 1 písm. o) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej „zákon o vysokých školách”). 

Čl. 1 
Úvodné ustanovenia
1.	Správna rada Univerzity Konštantína Filozofa v Nitre (ďalej len „správna rada” a „UKF”) je orgán, ktorý v rámci svojej pôsobnosti podporuje posilňovanie väzby UKF a spoločnosti  v súlade s poslaním UKF. Správna rada uplatňuje a presadzuje verejný záujem v činnosti UKF.
2. 	Postavenie a pôsobnosť správnej rady stanovuje zákon o vysokých školách, štatút UKF a tento štatút správnej rady.

Čl. 2 
Zloženie správnej rady
1. 	Správna rada má sedem (7) členov.
2.	Štyroch členov správnej rady volí a odvoláva Akademický senát UKF (ďalej len ako „AS UKF”), z toho jedného člena volí a odvoláva len študentská časť AS UKF.
3.	Troch členov správnej rady vymenúva a odvoláva minister školstva. 


Čl. 3
Voľba a menovanie členov správnej rady
1.	UKF v Nitre a ministerstvo školstva zverejnia na svojich webových sídlach výzvu  na predkladanie návrhov kandidátov na príslušných členov správnej rady UKF v Nitre najmenej tri  mesiace pred skončením funkčného obdobia príslušného člena a určia lehotu na predkladanie návrhov, ktorá je najmenej 1 mesiac. Ak členstvo v správnej rade zanikne pred uplynutím funkčného obdobia alebo ak sa v dôsledku zmeny počtu členov AS UKF zvýši počet členov správnej rady, výzvu zverejnia bezodkladne; to neplatí pri postupe podľa čl. 4 ods. 4 písm. b).
2.	Členmi správnej rady sú najmä významné vedecké osobnosti alebo umelecké osobnosti, predstavitelia verejného života na celoštátnej alebo na regionálnej úrovni a významní predstavitelia podnikateľskej oblasti v súlade s poslaním UKF alebo osoby, ktoré majú skúsenosti v oblasti nakladania s majetkom a finančnými prostriedkami právnickej osoby.
3.	Funkcia člena správnej rady je nezlučiteľná: 
a) s funkciou poslanca Národnej rady Slovenskej republiky, člena vlády, štátneho tajomníka, rektora, prorektora, dekana a vedúceho súčasti vysokej školy, ktorá nie je fakultou; členmi správnej rady nesmú byť ani ich závislé osoby, 
b) so štátnozamestnaneckým pomerom v služobnom úrade, ktorým je ministerstvo, s pracovným pomerom s ministerstvom,
c) s členstvom v akademickej obci UKF a s členstvom v správnej rade inej vysokej školy; študentská časť AS UKF môže voliť príslušného člena správnej rady aj z členov akademickej obce UKF okrem členov AS UKF. 
4. 	Návrhy kandidátov na členov správnej rady so súhlasom kandidátov predkladajú AS UKF a ministrovi školstva právnické osoby zapísané do registra mimovládnych neziskových organizácií, obce, samosprávne kraje, Slovenská akadémia vied, verejné výskumné inštitúcie a ďalšie právnické osoby, ktoré sú držiteľmi osvedčenia o spôsobilosti vykonávať výskum a vývoj okrem vysokých škôl, reprezentatívne združenia zamestnávateľov, múzeá, galérie a divadlá.
5.	UKF v Nitre zorganizuje verejné vypočutie kandidátov v súlade s § 108 ods. 14 zákona o vysokých školách doručí a ministerstvu školstva pozvánku na verejné vypočutie kandidátov; ak o to ministerstvo školstva požiada, verejné vypočutie kandidátov sa uskutoční do 30 dní odo dňa doručenia žiadosti.
6.	AS UKF lebo  minister školstva môžu určiť, že verejného vypočutia sa zúčastní len vybraná skupina kandidátov z návrhov, ktoré im boli predložené.
7.	AS UKF alebo ministerstvo školstva sa môžu vyjadriť k vypočutým kandidátom do 15 dní odo dňa konania verejného vypočutia.
8. 	Po vyjadrení alebo po márnom uplynutí lehoty na vyjadrenie AS UKF zvolí tajným hlasovaním a minister školstva vyberie z vypočutých kandidátov členov správnej rady v príslušnom počte.

Čl. 4
Funkčné obdobie členov správnej rady a zánik členstva
1.	Funkčné obdobie členov správnej rady je päťročné a začína plynúť v deň nasledujúci po ich vymenovaní alebo zvolení. 
2.	Členstvo v správnej rade zaniká 
a) uplynutím funkčného obdobia, 
b) vzdaním sa funkcie; výkon funkcie člena správnej rady sa skončí dňom doručenia písomného oznámenia o vzdaní sa funkcie rektorovi, ak v oznámení nie je uvedený neskorší deň,
c) odvolaním z funkcie; výkon funkcie člena správnej rady sa skončí dňom určeným v odvolaní z funkcie, 
d) právoplatnosťou rozsudku, ktorým bol odsúdený za úmyselný trestný čin, alebo ktorým mu bol uložený nepodmienečný trest odňatia slobody, 
e) obmedzením spôsobilosti na právne úkony, 
f) začatím výkonu funkcie alebo vznikom pracovného pomeru alebo štátnozamestnaneckého pomeru nezlučiteľného s funkciou člena správnej rady, 
g) vznikom postavenia závislej osoby vo vzťahu k poslancovi Národnej rady Slovenskej republiky, členovi vlády, štátnemu tajomníkovi, rektorovi, prorektorovi, dekanovi alebo vedúcemu súčasti vysokej školy, ktorá nie je fakultou, alebo 
h) smrťou člena alebo jeho vyhlásením za mŕtveho. 
3.	Člena správnej rady môže odvolať ten, kto ho do funkcie zvolil alebo vymenoval. Člena správnej rady možno odvolať, len ak sa člen správnej rady nezúčastnil bez náležitého ospravedlnenia na troch po sebe nasledujúcich zasadnutiach správnej rady alebo ak poškodil závažným spôsobom záujem UKF v Nitre. Ak člen správnej rady poškodil závažným spôsobom záujem UKF v Nitre, nemožno ho odvolať v čase od vyhlásenia voľby rektora do jej konania. 
4.	Ak niektorému z členov správnej rady zanikne členstvo alebo ak sa v dôsledku zmeny počtu členov AS UKF zvýši počet členov správnej rady, AS UKF zvolí tajným hlasovaním alebo minister školstva vymenuje nového člena správnej rady verejnej vysokej školy bez zbytočného odkladu 
a) postupom podľa čl. 3 odsekov 1 až 8 alebo
b) bez uplatnenia postupu podľa čl. 3 odsekov 1 a 5 z kandidátov, ktorí sa zúčastnili verejného vypočutia podľa čl. 3 odseku 5 v priebehu 12 mesiacov predchádzajúcich dňu zániku členstva príslušného člena správnej rady alebo predchádzajúcich dňu zvýšenia počtu členov správnej rady. 
5.	Ak sa v dôsledku zmeny počtu členov AS UKF zníži počet členov správnej rady, na jej prvom zasadnutí po zmene počtu členov sa žrebom určia členovia správnej rady verejnej vysokej školy, ktorých členstvo nasledujúcim dňom zaniká. Žrebom sa určí rovnaký počet členov správnej rady zvolených akademickým senátom verejnej vysokej školy a vymenovaných ministrom školstva.


Čl. 5 
Voľba predsedu a podpredsedu správnej rady
1. Správna rada si volí zo svojich členov predsedu a podpredsedu. 
2. Funkčné obdobie predsedu a podpredsedu správnej rady je dvojročné.
3. Na platnosť volieb je potrebná prítomnosť nadpolovičnej väčšiny členov správnej rady, t. j. štyria (4) členovia správnej rady. 
4. Voľby sa uskutočňujú tajným hlasovaním. 
5. Kandidátov na predsedu navrhujú prítomní členovia správnej rady. Tajomník správnej rady prevezme od prítomných členov správnej rady návrhy na predsedu správnej rady. Pokiaľ navrhnutý kandidát vyjadrí, alebo navrhnutí kandidáti vyjadria s kandidatúrou súhlas, uskutočnia sa voľby predsedu.  
6. Voľby sú najviac dvojkolové. Kandidát je zvolený, ak získa nadpolovičnú väčšinu hlasov prítomných členov správnej rady.
7. Po ukončení volieb predsedu sa rovnakým postupom uskutočnia voľby podpredsedu správnej rady.
8. V prípade, ak správna rada nemá predsedu, vykonáva jeho funkciu do zvolenia nového predsedu podpredseda; ak správna rada nemá ani podpredsedu, jeho funkciu do zvolenia nového predsedu správnej rady vykonáva najstarší člen správnej rady.

Čl. 6
Činnosť predsedu a podpredsedu správnej rady
1. Predseda správnej rady: 
a) zvoláva zasadnutia správnej rady, 
b) riadi zasadnutie správnej rady, 
c) navrhuje program správnej rady po prerokovaní s rektorom, 
d) pripravuje návrh uznesení správnej rady, 
e) podpisuje dokumenty správnej rady, najmä predchádzajúci písomný súhlas s návrhom rektora na právne úkony podľa § 41 zákona o vysokých školách, 
f) je oprávnený vyžadovať podklady a posudky nutné pre činnosť správnej rady,
g) zastupuje správnu radu navonok,
h) môže prizvať na zasadnutie správnej rady hostí, 
i) riadi činnosť tajomníka správnej rady, 
j) na žiadosť rektora alebo najmenej jednej tretiny všetkých členov správnej rady je podľa § 40 ods. 14 zákona o vysokých školách povinný zvolať zasadnutie správnej rady najneskôr do 30 dní. 
2. Podpredseda správnej rady: 
a) zastupuje počas neprítomnosti predsedu správnej rady, 
b) z poverenia správnej rady môže konať v jej mene. 

Čl. 7
Tajomník
1. Tajomník správnej rady vykonáva administratívne a technické práce spojené s činnosťou správnej rady. 
2. Tajomník nie je členom správnej rady. Zasadnutí správnej rady sa zúčastňuje s hlasom poradným. 
3. Do funkcie tajomníka menuje vybraného zamestnanca UKF rektor po prerokovaní s predsedom správnej rady. 

Čl. 8 
Spôsob rokovania správnej rady 
1. Zasadnutia správnej rady sa konajú najmenej dvakrát ročne.
2. Ak sú niektoré podklady pre zasadnutie správnej rady označené ich pôvodcom ako dôverné, sú členovia správnej rady, rektor, resp. v jeho zastúpení prorektor alebo kvestor, predseda akademického senátu a ostatní prizvaní hostia viazaní povinnosťou mlčanlivosti podľa všeobecne záväzných právnych predpisov. 
3. Účasť člena správnej rady na zasadnutí je nezastupiteľná. 
4. Správna rada je uznášaniaschopná, ak je prítomná nadpolovičná väčšina, t. j. štyria (4) členovia správnej rady. 
5. Program zasadnutia navrhuje predseda správnej rady a uvádza ho v pozvánke na zasadnutie správnej rady. Program zasadnutia schvaľujú členovia správnej rady pri otvorení zasadnutia po prerokovaní prípadných návrhov na jeho zmenu. Návrhy na zmenu programu zasadnutia sú oprávnení predkladať všetci členovia správnej rady, odporúčania na zmeny a doplnenie programu môže vzniesť rektor, príp. v jeho zastúpení prorektor alebo kvestor a predseda akademického senátu. 
6. O záveroch z rokovania k jednotlivým bodom rozhoduje správna rada hlasovaním. 
7. Na prijatie uznesenia správnej rady je potrebný súhlas nadpolovičnej väčšiny prítomných členov správnej rady, okrem schválenia úkonov podľa § 41 ods. 1 a 5 zákona o vysokých školách, kedy sa vyžaduje súhlas nadpolovičnej väčšiny všetkých členov správnej rady a okrem schválenia úkonov podľa § 41 ods. 3 a 4 zákona o vysokých školách a podľa § 17 ods.10 zákona o vysokých školách, kedy sa vyžaduje súhlas dvojtretinovej väčšiny všetkých členov správnej rady. 
8. V odôvodnených prípadoch môže predseda správnej rady požiadať členov správnej rady o stanovisko spôsobom rokovania per rollam. 

Čl. 9
Pôsobnosť správnej rady
1. 	Pôsobnosť správnej rady ustanovuje zákon o vysokých školách a štatút UKF v Nitre.

Čl. 10
Osobitné ustanovenia 
1. Správna rada má právo vyžiadať si pre potreby rozhodovania odborné posudky. Posudzovatelia sú schvaľovaní správnou radou a nesmú byť na danej veci zaangažovaní. Posudky musia byť predložené v písomnej forme. Náklady na vypracovanie posudkov hradí UKF. 
2. Uznesenia správnej rady sa zverejňujú na webovom sídle UKF najneskôr do desiatich (10) dní pracovných odo dňa hlasovania. 
3. Administratívne náklady spojené s činnosťou správnej rady hradí UKF. 
4. Členovia správnej rady verejnej vysokej školy majú nárok na náhradu výdavkov spojených s výkonom tejto funkcie podľa osobitného predpisu. UKF môže poskytnúť členom svojej správnej rady odmenu. Pravidlá poskytnutia a určenia výšky odmeny určuje na návrh rektora akademický senát UKF. 


Čl. 11
Záverečné ustanovenia 
1. Tento štatút správnej rady ruší štatút správnej rady zo dňa 7. januára 2023.
2. [bookmark: _GoBack]Tento štatút Správnej rady UKF bol schválený korešpondenčným hlasovaním v termíne od 18.9.2025 do 26.9.2025.
3. Tento štatút nadobúda platnosť dňom jeho registrácie Ministerstvom školstva, výskumu, vývoja a mládeže Slovenskej republiky a účinnosť dňom nadobudnutia právoplatnosti rozhodnutia o jeho registrácii.
 



   doc. MVDr. Ivan Holko, PhD.				prof. RNDr. Libor Vozár, CSc.  
             predseda správnej rady UKF 				   rektor UKF    

